b'\n_START_ARTICLE_\nJulie Payette\n_START_SECTION_\nKoulutus\n_START_PARAGRAPH_\nPayette k\xc3\xa4vi peruskoulua ja toista astetta Montrealissa. Vuonna 1982 h\xc3\xa4n suoritti International Baccalaureate Diploma -tutkinnon ("IB-lukion") kansainv\xc3\xa4lisess\xc3\xa4 Atlantic Collegessa Etel\xc3\xa4-Walesissa. H\xc3\xa4n suoritti Bachelor of Engineering tutkinnon cum laudella McGill Universityss\xc3\xa4 1986 ja Master of Applied Science tutkinnon Toronton yliopistossa 1990.\n_START_SECTION_\nUra insin\xc3\xb6\xc3\xb6rin\xc3\xa4\n_START_PARAGRAPH_\nVuosina 1986\xe2\x80\x931988 Payette ty\xc3\xb6skenteli j\xc3\xa4rjestelm\xc3\xa4insin\xc3\xb6\xc3\xb6rin\xc3\xa4 IBM Kanadan Science Engineering osastossa, 1988\xe2\x80\x931990 jatkotutkinto-opiskelijana Toronton yliopistossa tietokonearkkitehtuuriprojektissa ja opetusteht\xc3\xa4viss\xc3\xa4 ("teaching assistant"). Vuoden 1991 alusta Payette ty\xc3\xb6skenteli IBM:n tutkimuslaboratoriossa Z\xc3\xbcrichiss\xc3\xa4, Sveitsiss\xc3\xa4 vuoden vierailevana tutkijana. Palattuaan Kanadaan tammikuussa 1992 h\xc3\xa4n liittyi Bell-Northernin tutkimusosastoon Montrealissa vastuunaan projekti, miss\xc3\xa4 tutkittiin puhelinta k\xc3\xa4ytt\xc3\xa4v\xc3\xa4\xc3\xa4 tietokoneavusteista puheentunnistusta.\n_START_SECTION_\nUra astronauttina\n_START_PARAGRAPH_\nPayette valittiin yhdeksi nelj\xc3\xa4st\xc3\xa4 CSA:n astronautista 5\xc2\xa0330 hakijan joukosta kes\xc3\xa4kuussa 1992._NEWLINE_Valmistautuakseen avaruuslennolle Payette hankki itselleen ansiolent\xc3\xa4j\xc3\xa4n lupakirjan ja vietti 120 tuntia tutkimusoperaattorina lyhytkestoisen painottomuuden tilan aiheuttavassa lentokoneessa. Huhtikuussa 1996 Payette hankki kelpoisuuden yhden ilmakeh\xc3\xa4n syv\xc3\xa4nmeren sukelluspuvun k\xc3\xa4ytt\xc3\xa4j\xc3\xa4ksi. Payette lensi CT-114 Tutor sotilassuihkukoneella Kanadan sotilastukikohta Moose Jaw\'ssa, Saskatchewanissa helmikuussa 1996. H\xc3\xa4n hankki sotilaallisen mittarilentokelpuutuksen vuonna 1997. Payettella on yli 1\xc2\xa0300 lentotuntia, joista 450 tuntia suihkukoneella._NEWLINE_Payette lensi avaruussukkula Discoverylla lennolla STS-96 27. toukokuuta \xe2\x80\x93 6. kes\xc3\xa4kuuta 1999 teht\xc3\xa4v\xc3\xa4spesialistina. Miehist\xc3\xb6 suoritti ensimm\xc3\xa4isen sukkulan manuaalisen telakoitumisen Kansainv\xc3\xa4liseen avaruusasemaan (ISS) ja kuljetti nelj\xc3\xa4 tonnia tarvikkeita asemalle. Discoverylla Payette vastasi teht\xc3\xa4v\xc3\xa4spesialistina avaruusaseman j\xc3\xa4rjestelmist\xc3\xa4 ja k\xc3\xa4ytti muun muassa kanadalaista robottik\xc3\xa4sivartta Canadarmia kiertoradalla. Payette osallistui ensimm\xc3\xa4isen\xc3\xa4 kanadalaisena ISS:n kokoonpanolennolle ja siirtyi ensimm\xc3\xa4isen\xc3\xa4 kanadalaisena ISS:lle._NEWLINE_Payette vieraili ISS:ll\xc3\xa4 uudestaan teht\xc3\xa4v\xc3\xa4spesialistina 17. hein\xc3\xa4kuuta 2009 l\xc3\xa4htien avaruussukkula Endeavourin lennolla STS-127. Ensimm\xc3\xa4ist\xc3\xa4 kertaa kaksi kanadalaista (Robert Thirsk toisena ISS:ll\xc3\xa4) oli yht\xc3\xa4 aikaa avaruudessa.\n_START_SECTION_\nMuuta\n_START_PARAGRAPH_\nPayette toi seitsem\xc3\xa4n muun henkil\xc3\xb6n mukana olympialipun stadionille vuoden 2010 talviolympialaisissa Vancouverissa.'